b'\n_START_ARTICLE_\nL\xc3\xb8ten\n_START_SECTION_\nN\xc3\xa6ringsliv\n_START_PARAGRAPH_\nL\xc3\xb8iten Br\xc3\xa6nderi, som ble opprettet i 1855, har bidratt til \xc3\xa5 gj\xc3\xb8re L\xc3\xb8ten kjent. Akevittproduksjonen ble overtatt av Vinmonopolet i 1927, men r\xc3\xa5spritproduksjonen fortsatte fram til 1990-\xc3\xa5rene. Den tradisjonsrike L\xc3\xb8iten-akevitten produseres i dag av Arcus AS.\n_START_SECTION_\nHistorie\n_START_PARAGRAPH_\nArkeologiske funn g\xc3\xa5r tilbake til yngre steinalder, og merovingertiden. L\xc3\xb8ten kirke er fra 1200-tallet. _NEWLINE_Da jernbanen ble \xc3\xa5pnet i 1862 ble L\xc3\xb8ten stasjon det nye senteret for handel og administrasjon.\n_START_SECTION_\nSammensl\xc3\xa5ing med Hamar\n_START_PARAGRAPH_\nI desember 1989 foreslo Buvik-utvalget at L\xc3\xb8ten skulle sl\xc3\xa5s sammen med Hamar, Vang i Hedmark og en del av Ringsaker. I en folkeavstemning avholdt i april 1990 sa 97,4% av de fremm\xc3\xb8tte nei til storkommune. 72% av kommunens innbyggere m\xc3\xb8tte opp. I et folkem\xc3\xb8te 8. januar 1991 med Stortingets kommunalkomite i L\xc3\xb8tenhallen m\xc3\xb8tte 3\xc2\xa0000 opp for \xc3\xa5 si sin mening._NEWLINE_Det var tilslutt Stortinget som avgjorde. Det var en stor intern drakamp i H\xc3\xb8yre, som endte med at partiet fristilte sine representanter. 14. februar 1991 ble det klart at L\xc3\xb8ten ikke ble inkludert i storkommunen, med 72 stemmer mot 70. 20 av H\xc3\xb8yres representanter stemte mot regjeringens forslag.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Arena L\xc3\xb8ten.'